SKUESPILLEREN: Det var Will Ferrell som fortalte om sine svenske juletradisjoner, og deretter spurte om det var noen svensker blant publikum.

PINLIG: Fredrik Skavlan har i ettertid angret på at han rakk opp hånden under det populære talkshowet til Graham Norton. Foto: Lasse Eriksson

Til daglig sitter Fredrik Skavlan selv i førerstolen i et av Skandinavias aller største talkshows, «Skavlan». I romjulen var publikumsyndlingen på plass i salen da den britiske talkshowverten Graham Norton spilte inn sin nyttårsepisode. Men det skulle vise seg å bli en aldri så liten flau episode.

«Er det noen svensker her?»

Det var nemlig komiker og skuespiller Will Ferrel og hans kollegaer som gjestet nyttårsprogrammet i anledning premieren av den nye filmen «Anchorman 2». Ferrel er gift med svenske Viveca Paulin og forteller gledelig om sin svenske julefeiring som innebærer både akevitt og julesanger. Det er da han henvender seg til publikum og spør: «Er det noen svensker her?». Skavlan og den administrerende direktøren i Skavlans produksjonsselskap Monkberry rekker blygt opp hendene. Da får Ferrel blod på tann.

- Se, der er to svensker! Se så stilige de er. De har stilsans, altså, sier Ferrell om Skavlan og Westman, som vrir seg i setene. Og Hollywoodstjernen gir seg ikke med det.

- La oss alle bare stirre på de to svenske karene. De elsker oppmerksomhet, sier han, og setter i gang stirringen med kollegaene Christina Applegate, Paul Rudd, Steve Carell og David Koechner.

Se innslaget her!

«Svorsk»

Skavlan har blitt kritisert for å ta i bruk svenske gloser under sitt eget talkshow, men nå utgir altså nordmannen seg for å være svensk. Det har han angret på i etterkant.

- Vi var invitert til innspillingen av Norton og hans redaksjon, og da det ble etterlyst en svenske i salen følte jeg min blyge kollega fra Stockholm ikke var tydelig nok. Ser jo i ettertid at det var en veldig liten sak å begå landsforræderi for, men tenker at nytt år, nye sjanser, skrev han i en tekstmelding til Dagbladet i etterkant.

«Anchorman 2» har norgespremiere 7. februar.

Denne saken ble første gang publisert 02/01 2014, og sist oppdatert 01/05 2017